༄༅། །མ་གཅིག་བསྟན་པ་རྒྱས་པའི་སྨོན་ལམ་ཞེས་བྱ་བ་བཞུགས་སོ། །

༄༅། །སྐྱབས་གནས་བསླུ་མེད་མཆོག་གསུམ་རྒྱ་མཚོ་དང༌། །སྲས་བཅས་རྒྱལ་བའི་ཐུགས་བསྐྱེད་བདེན་མཐུ་ཡིས། །མི་མིན་ཡེ་ཤེས་ཌཱ་ཀིའི་གསང་མཛོད་ཆེ། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །རིས་མེད་རྒྱལ་བསྟན་སྤྱི་དང་ཁྱད་པར་དུ། །རྒྱལ་བས་ལུང་བསྟན་ལབ་ཀྱི་སྒྲོན་མ་ཡི། །ཟབ་ཆོས་བསྟན་པ་ཡུན་དུ་གནས་པ་ཡིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །ཕ་བརྒྱུད་ཐབས་དང་མ་བརྒྱུད་ཤེས་རབ་བརྒྱུད། །སྲས་བརྒྱུད་ཉམས་ལེན་བརྒྱུད་དང་བཀའ་བབ་ཀྱི། །བརྒྱུད་ལྡན་བླ་མའི་ཐུགས་བསྐྱེད་བྱིན་རླབས་ཀྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །སྟོང་གཟུགས་ཤེར་ཕྱིན་རྒྱལ་བའི་ཡུམ་ཆེན་དང༌། །རྗེ་བཙུན་སྒྲོལ་མ་རྣམ་གཉིས་རྗེས་འབྲངས་པའི། །ཉམས་ལེན་མདོ་སྔགས་ཟུང་དུ་འཇུག་པ་ཡིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །བདག་འཛིན་སྙེམས་རྩ་གཅོད་པའི་ལྟ་བ་དང༌། །བདག་མེད་གནས་ལུགས་རྟོགས་པའི་སྒོམ་པ་གཉིས། །ཟུང་འབྲེལ་སྤྱོད་པའི་ཐབས་ལ་མཁས་པ་ཡིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །གཉན་ས་རི་ཁྲོད་ཕྱོགས་མེད་འགྲིམས་པ་དང༌། །གཅེས་པའི་ཕུང་པོ་ལྷ་འདྲེའི་ཟན་དུ་བསྒྱུར། །བདག་འཛིན་དྲུང་ནས་འབྱིན་པའི་ཉམས་ལེན་གྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །གཉིས་འཛིན་སེམས་ཀྱི་འཇུག་པ་ཀུན་གཅོད་པས། །ཐོགས་བཅས་ཐོགས་མེད་དགའ་བྲོད་སྙེམས་བྱེད་ཀྱི། །བདུད་བཞི་རང་སར་གྲོལ་བའི་ཁྱད་ཆོས་ཀྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །བེམ་རིག་འཕྲལ་བའི་ལུས་ཀྱི་མནྜལ་ལར། །མཆོད་སྤྲིན་རྒྱ་མཚོར་བཀྱེ་བས་ཚོགས་གཉིས་ལམ། །མྱུར་བགྲོད་གཏན་སྲིད་ཟིན་པའི་སྐལ་བཟང་གིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །ཕུང་པོའི་མཆོད་སྦྱིན་དཀར་དམར་ཁྲ་འགྱེད་ཀྱིས། །ལྷ་འདྲེ་དྲེགས་ཅན་རྗེས་བཟུང་ཡང་དག་གི །ལམ་བཟང་མཆོག་ལ་བཀྲི་བའི་དགེ་ཚོགས་ཀྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །བྱམས་ཆེན་མི་གཡོ་ཏིང་འཛིན་གྱིས་གཟིར་བས། །ཕྱི་ནང་གནོད་བྱེད་ལྷོངས་དང་ཆོ་འཕྲུལ་གྱི། །ནུས་པ་གཏུགས་ཏེ་ཅི་བསྒོར་ཁས་བླངས་པས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །རྟོག་བཅས་སེམས་ཀྱི་འདྲེར་འཛིན་མ་ལུས་པ། །རྟོག་མེད་འོད་ཟེར་དབྱིངས་སུ་གཅོད་བྱེད་ཅིང༌། །ཅིར་སྣང་ལྷ་རུ་ཤར་བའི་ཚར་ཚད་ཀྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །བཟང་ངན་རྣམ་རྟོག་སྤྲོས་པ་རང་སར་ཞི། །སྤྲོས་བྲལ་བྱར་མེད་བློ་འདས་ཡེ་ཤེས་ཀྱི། །འོད་ཟེར་འགྲོ་བའི་དཔལ་དུ་ཤར་བ་ཡིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །དམ་ཆོས་གཅོད་ཡུལ་ཕྱག་རྒྱ་ཆེན་པོའི་སྲོལ། །བོད་ནས་འཕགས་པའི་ཡུལ་དུ་དར་ཞིང་གྲགས། །འཛམ་གླིང་ཡོངས་ལ་ཁྱབ་པའི་དགེ་མཚན་གྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །ལུགས་འདི་འཛིན་སྐྱོང་སྤེལ་བའི་བསྟན་འཛིན་རྣམས། །སྐུ་ཚེ་བརྟན་ཅིང་མཛད་ཕྲིན་རྩོལ་མེད་དུ། །མུ་མེད་འགྲོ་ཁམས་རྒྱ་མཚོར་ཁྱབ་པ་ཡིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །མ་གཅིག་བསྟན་པའི་སྲུང་མ་ཕྱག་དྲུག་པ། །དུར་ཁྲོད་བདག་མོ་སྤྱང་བཞོན་མཆེད་གསུམ་སོགས། །བཀའ་སྲུང་དམ་ཅན་རྒྱ་མཚོའི་མཐུ་སྟོབས་ཀྱིས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག །ཆོས་ཉིད་རང་བཞིན་བསམ་མི་ཁྱབ་པ་དང༌། །ཆོས་ཅན་རྒྱུ་འབྲས་བསླུ་མེད་བདེན་པ་དང༌། །བདག་ཅག་ལྷག་བསམ་རྣམ་པར་དག་པའི་མཐུས། །མ་གཅིག་རྒྱལ་བའི་བསྟན་པ་རྒྱས་གྱུར་ཅིག། །།ཅེས་པ་འདིའང་ལམ་འདི་ལ་མོས་པ་ཐོབ་པའི་རྣལ་འབྱོར་པ་ཐུབ་བསྟན་དབང་པོས་མ་གཅིག་བསྟན་རྒྱས་སྨོན་ཚིག་འདི་ལྟ་བུ་ཞིག་ཅིས་ཀྱང་དགོས་ཞེས་ནན་བསྐུལ་གྱི་ངོར་ཆོས་སྨྲའི་བཙུན་པ་དགེ་རིན་ཆེན་པས་སྟག་ཚང་འོད་ཟེར་སྒང་གི་བསྟི་གནས་སུ་སྦྱར་བ་དགེའོ།། །། ༈ མར་མེའི་སྨོན་ལམ་བསྡུས་པ་བཞུགས་སོ། ། ཨོཾ་ཨཱཿཧཱུཾ། རིན་ཆེན་ཀོང་བུ་སྟོང་གསུམ་འཇིག་རྟེན་གྱི། །ཁོར་ཡུག་ཆེན་པོའི་ཚད་དང་མཉམ་པའི་ནང༌། །ཞུན་མར་མཐའ་ཡི་རྒྱ་མཚོ་འཁྱིལ་བའི་ཀློང༌། །སྡོང་བུ་རི་རྒྱལ་ལྷུན་དུ་ཆགས་པའི་རྩེར། །ཡེ་ཤེས་རང་མདངས་གསལ་བའི་སྒྲོན་མེ་སྦར། །འོད་ཀྱིས་ཁམས་གསུམ་སེམས་ཅན་ཐམས་ཅད་ཀྱི། །མ་རིག་མུན་པ་བསལ་ཞིང་ཤེས་རབ་ཀྱི། །སྣང་བས་སེམས་ཀྱི་དེ་ཉིད་མཐོང་བར་ཤོག །གྲངས་ནི་རྡུལ་སྙེད་སངས་རྒྱས་རེ་རེའི་མདུན། །མར་མེ་ཐོགས་པའི་ལྷ་མོ་དེ་སྙེད་དུ། །སྤྲོས་པས་མུ་མེད་ཕྱོགས་བཅུའི་ཞིང་ཐམས་ཅད། །རྒྱས་པར་བཀང་སྟེ་ཚོགས་གཉིས་རྫོགས་པར་ཤོག །སྣང་གསལ་མར་མེ་འདི་ཡི་བསོད་ནམས་ཀྱིས། །བདག་སོགས་འཁོར་བའི་མུན་པར་ལྷུང་བ་རྣམས། །སྣང་ནས་སྣང་བའི་མཐར་ཐུག་མྱུར་བགྲོད་དེ། །ཀུན་མཁྱེན་ཡེ་ཤེས་སྣང་བ་ཐོབ་པར་ཤོག། །།ཅེས་པའང་ཁུ་བོ་དབུ་མཛད་ཀྱི་ངོར་དགེ་རིན་པས་སོ།། །།